Carolina (nome)

Carolina é un nome propio feminino galego. Esta forma escrita tamén é común co asturiano, co castelán, co catalán, co italiano e co portugués. Procede do xermánico Karl (home nas linguas nórdicas), latinizado como Carolus que tamén dá orixe á variante masculina Carlos. Nun principio significaba home libre mais despois pasou a designar o cargo de mestre ou mordomo do pazo entre os reis francos. Cando o poder destes mordomos medrou, Karl pasou a ser un título e, finalmente, chegou a ser nome propio. En galego tamén ten as variantes Carlota e Carla, e o hipocorístico Carola.

En xaneiro de 2023 existían 3.264 mulleres en Galicia co nome Carolina, cunha media de idade de 33,2 anos,Nome Carolina na Web do Instituto Galego de Estatística 2.424 co nome Carlota, cunha media de idade de 18,3 anos,Nome Carlota na Web do Instituto Galego de Estatística 5.713 co nome Carla, cunha media de idade de 17,6 anosNome Carla na Web do Instituto Galego de Estatística e 38 co nome Carola, cunha media de idade de 23,8 anos.Nome Carola na Web do Instituto Galego de Estatística

 Etimoloxía 
Karl é o hipocorístico de varios nomes cuxo primeiro elemento era karl —como Karlman (Carlomán)—, proveniente do antigo alto alemán cháral (‘home’, ‘amante’), que sobrevive no alemán moderno kerl (‘individuo’). Porén, co prefixo hus (house = ‘casa’) formaba Huscarl (‘home da casa’, é dicir, ‘servente’ ou ‘escravo’). Algúns estudosos defenden a súa vinculación co grego γηραλέος gueraléos (‘vello’), defendendo o significado de ‘home maduro’, ‘home experto’.

Carolina é un diminutivo de Carola, á súa volta, unha variante de Carla; que deriva do latín medieval Carolus (Carlos). O nome fíxose popular por ser o nome de varias raíñas, princesas e nobres. O nome tamén o levan dous estados dos Estados Unidos de América: Carolina do Norte e Carolina do Sur, que tomaron o nome de Carlos I de Inglaterra.

 Onomástica 
O nome non ten santa patroa, mais si conta con algunha beata así chamada: Karolina Gerhardinger, fundadora da Escola das Irmás de Nosa Señora, lembrada o 9 de maio, e Karolina Kózkówna, virxe e mártir de Wał-Ruda, chamada "a Maria Goretti polaca", conmemorada o 18 de novembro.

Coma alternativa, a onomástica pódese festexar o mesmo día ca o nome Carlos (4 de novembro en memoria de san Carlos Borromeo).

 O nome en Galicia 
Carolina non é un dos nomes máis comúns en Galicia. Porén é de salientar que unha das cantigas populares de Galicia (e tamén norte de Portugal) máis famosas leve este nome: A Carolina.

 Carolina noutras linguas 
 Alemán: Charlotte / Karloline / Karla
 Asturiano: Carolina
 Castelán: Carlota / Carla / Carolina
 Catalán: Carlota / Carolina / Carla
 Estoniano: Karoliina
 Éuscaro: Karlota / Karolina / Karla
 Francés: Charlotte
 Finés: Karoliina
 Inglés: Carol / Caroline
 Italiano: Carolina / Carla
 Polaco: Karol
 Portugués: Carlota / Carolina / Carla
 Ruso: Karolina

 Notas 

 Véxase tamén 

 Outros artigos 
 Carlos
 A Carolina
 Lista de nomes femininos en galego
 Lista de nomes femininos galegos máis comúns
 Ligazóns externas 
 Guía de nomes galegos. Nomes femininos Real Academia Galega

Categoría:Nomes femininos de orixe xermánica
Categoría:Nomes femininos galegos
Categoría:Nomes femininos asturianos
Categoría:Nomes femininos casteláns
Categoría:Nomes femininos cataláns
Categoría:Nomes femininos italianos
Categoría:Nomes femininos portugueses